CELEX: 32019R1974
Language: lv
Date: 2019-05-17 00:00:00
Title: Komisijas Deleģētā regula (ES) 2019/1974 (2019. gada 17. maijs), ar ko papildina Eiropas Parlamenta un Padomes Regulu (ES) Nr. 1295/2013, nosakot kvalitatīvus un kvantitatīvus darbības papildu rādītājus

29.11.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 308/1
               
            
         KOMISIJAS DELEĢĒTĀ REGULA (ES) 2019/1974
         (2019. gada 17. maijs),
         ar ko papildina Eiropas Parlamenta un Padomes Regulu (ES) Nr. 1295/2013, nosakot kvalitatīvus un kvantitatīvus darbības papildu rādītājus
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 11. decembra Regulu (ES) Nr. 1295/2013, ar ko izveido programmu “Radošā Eiropa” (2014.–2020. gads) un atceļ Lēmumu Nr. 1718/2006/EK, Lēmumu Nr. 1855/2006/EK un Lēmumu Nr. 1041/2009/EK (1), un jo īpaši tās 20. pantu,
         tā kā:
         
                     (1)
                  
                  
                     Regulā (ES) Nr. 1295/2013, ar ko izveidota programma “Radošā Eiropa” (turpmāk “programma”), ir iekļauti konkrēti noteikumi par programmas uzraudzību, kā arī tās darbības rezultātu izmērīšanai izmantojamo rādītāju saraksts. Tomēr pienācīgu programmas uzraudzību ir apgrūtinājušas līdzšinējā satvara nepilnības.
                  
               
                     (2)
                  
                  
                     Runājot par programmas uzbūvi, lai gan vispārīgie un konkrētie mērķi, kas izklāstīti Regulas (ES) Nr. 1295/2013 3. un 4. pantā, ir vienādi piemērojami abām apakšprogrammām, kā arī starpnozaru sadaļai, tās konkrētie mērķi dublējas ar 9. pantā minētajām septiņām apakšprogrammas “Media” prioritātēm un 12. pantā minētajām sešām apakšprogrammas “Kultūra” prioritātēm. Dažas prioritātes attiecas uz programmas mērķiem, bet citas – uz apakšprogrammu vai pasākumu mērķiem. Līdz ar to izlaides nav iespējams tieši sasaistīt ar starpposma un gala rezultātiem.
                  
               
                     (3)
                  
                  
                     Turklāt Regulas (ES) Nr. 1295/2013 18. panta 1. punktā minētie rādītāji neļauj visaptveroši uzraudzīt programmas virzību un darbības rezultātus attiecībā pret nospraustajiem mērķiem. Pašlaik ir noteikti izlaides un rezultātu rādītāji, bet tikai dažus rādītājus varētu kvalificēt par ietekmes rādītājiem. Visbeidzot, ir rādītāju kopums, kas paredzēts, lai novērtētu kopējos panākumus tirgū, bet šos rādītājus nevar izmantot programmas darbības rezultātu novērtējumam.
                  
               
                     (4)
                  
                  
                     Tāpēc programmas darbības rezultātu uzraudzības satvars ir jāpārskata un jāievieš kvalitatīvi un kvantitatīvi papildu rādītāji. Ārējā programmas vidusposma novērtējuma gaitā Komisija ņēma vērā līdz šim gūto pieredzi programmas īstenošanā un izstrādāja jaunus programmas rādītājus.
                  
               
                     (5)
                  
                  
                     Ierosinātajam rādītāju kopumam būtu jākalpo par satvaru, ar kura palīdzību varēs izmērīt programmas virzību uz nosprausto mērķu sasniegšanu. Jaunie rādītāji būtu jāizmanto gan programmas pastāvīgai uzraudzībai, gan galīgajam novērtējumam saskaņā ar Regulas (ES) Nr. 1295/2013 18. panta 5. punktu.
                  
               
                     (6)
                  
                  
                     Programmas darbības rezultāti būtu jāmēra programmas līmenī, apakšprogrammu līmenī un individuālo shēmu līmenī, kuru vajadzībām ir izstrādāti ierosinātie jaunie rādītāji. No šiem rādītājiem būtu jāgūst noderīga informācija par programmā pārstāvētajām kultūras un radošajām nozarēm, bet apakšprogrammu griezumā – par kultūras un audiovizuālajām nozarēm. Uz shēmām balstītie rādītāji savukārt informētu par konkrētu apakšprogrammu shēmu īstenošanu,
                  
               IR PIEŅĒMUSI ŠO REGULU.
         
            1. pants
            
               1.   Papildus Regulas (ES) Nr. 1295/2013 18. panta 1. punkta a) apakšpunktā minētajiem vispārīgo mērķu rādītājiem piemēro arī šādus darbības rādītājus:
               
                           a)
                        
                        
                           kultūras un radošo nozaru darbvietu skaits, ko programma radījusi;
                        
                     
                           b)
                        
                        
                           kultūras un radošo nozaru finansiālais ieguldījums, ko programma piesaistījusi finansētajiem projektiem;
                        
                     
                           c)
                        
                        
                           to cilvēku skaits, kuri piekļuvuši programmā radītajiem Eiropas kultūras un radošajiem darbiem un, ja iespējams, atsevišķi norādot darbus, kas nav tapuši šo cilvēku pašu valstīs;
                        
                     
                           d)
                        
                        
                           to audiovizuālo uzņēmumu skaits un īpatsvars, kas ziņojuši, ka apakšprogrammas “Media” atbalsts tiem uzlabojis stāvokli tirgū.
                        
                     
            
               2.   Papildus Regulas (ES) Nr. 1295/2013 18. panta 1. punkta b) apakšpunktā minētajiem konkrēto mērķu rādītājiem piemēro arī šādus darbības rādītājus:
               
                           a)
                        
                        
                           ar programmas atbalstu izveidoto transnacionālo partnerību skaits un mērogs, norādot arī atbalsta saņēmējorganizāciju izcelsmes valsti;
                        
                     
                           b)
                        
                        
                           to kultūras un radošo darbību skaits, kuras ar apakšprogrammas “Kultūra” atbalstu organizētas transnacionālā līmenī;
                        
                     
                           c)
                        
                        
                           to programmas atbalstīto mācību pieredzes un darbību dalībnieku skaits, kuri uzlabojuši savas kompetences un nodarbināmību (norādot arī sieviešu īpatsvaru);
                        
                     
                           d)
                        
                        
                           kvalitatīvi pierādījumi par mākslas, darījumdarbības un tehnoloģisko inovāciju veiksmes stāstiem, kuriem programmas atbalsts bijis izšķirīgs;
                        
                     
                           e)
                        
                        
                           saraksts ar atzinībām, nominācijām un balvām, kas apakšprogrammas “Media” atbalstītiem audiovizuālajiem darbiem piešķirti galvenajos nozīmīgākajos starptautiskajos festivālos un saņemti no valstu akadēmijām (toskait Berlināles un Kannu kinofestivāla balvas, Oskara balva, Eiropas Kino balva).
                        
                     
            
               3.   Papildus Regulas (ES) Nr. 1295/2013 18. panta 1. punkta c) apakšpunktā minētajiem konkrēto mērķu rādītājiem piemēro arī šādus darbības rādītājus:
               
                           a)
                        
                        
                           to skatītāju skaits dalībvalstīs, kuri noskatījušies ar programmas atbalstu Savienībā izplatītas filmas no citām dalībvalstīm;
                        
                     
                           b)
                        
                        
                           to skatītāju īpatsvars dalībvalstīs, kuri noskatījušies filmas no citām dalībvalstīm;
                        
                     
                           c)
                        
                        
                           programmas atbalstīto Savienības audiovizuālo darbu īpatsvars kinoteātros un digitālajās platformās;
                        
                     
                           d)
                        
                        
                           to nenacionālo teritoriju vidējais skaits, kurās atbalstītie audiovizuālie darbi vai filmas un televīzijas darbi izplatīti;
                        
                     
                           e)
                        
                        
                           to kopražojumu skaits, kas radīti un izveidoti ar programmas atbalstu, toskait īpatsvars, kuru veido kopražojumi ar dažādiem partneriem;
                        
                     
                           f)
                        
                        
                           to apakšprogrammā “Media” atbalstīto audiovizuālo darbu īpatsvars, kurus režisējušas vai sacerējušas sievietes.
                        
                     
            
               4.   Papildus Regulas (ES) Nr. 1295/2013 18. panta 1. punkta d) apakšpunktā minētajiem konkrēto mērķu rādītājiem piemēro arī šādus darbības rādītājus:
               
                           a)
                        
                        
                           to mākslinieku un kultūras un radošo profesiju pārstāvju, kā arī plašākas sabiedrības locekļu skaits, kuri tieši un netieši sasniegti apakšprogrammas “Kultūra” atbalstītajos projektos;
                        
                     
                           b)
                        
                        
                           to atbalstīto projektu dalībnieku skaits, kuri ziņojuši par jaunām vai labākām izdevībām tirgū vai profesionālām izdevībām;
                        
                     
                           c)
                        
                        
                           to programmas atbalstīto projektu skaits, kas paredzēti nelabvēlīgā situācijā esošām grupām, piemēram, migrantu izcelsmes personām, personām ar invaliditāti un bezdarbniekiem, jo īpaši bez darba esošiem jauniešiem;
                        
                     
                           d)
                        
                        
                           to organizāciju lielums (mikroorganizācija, maza, vidēja un liela organizācija), kas iesaistītas projektos (gadā nodarbināto skaits un gada apgrozījums vai gada bilance);
                        
                     
                           e)
                        
                        
                           to mazmēroga un lielmēroga sadarbības projektu skaits un relatīvais īpatsvars, kas atbalstīti apakšprogrammā “Kultūra”;
                        
                     
                           f)
                        
                        
                           to mākslinieku un kultūras un radošo profesiju pārstāvju skaits (pēc izcelsmes valsts un dzimuma), kuri ar apakšprogrammas “Kultūra” atbalstu varējuši pārvietoties ārpus valsts robežām;
                        
                     
                           g)
                        
                        
                           to literāro tulkojumu skaits gadā, kas veikti ar programmas atbalstu;
                        
                     
                           h)
                        
                        
                           to tulkojumu no mazāk izmantotām valodām skaits un īpatsvars, kas veikti ar programmas atbalstu;
                        
                     
                           i)
                        
                        
                           to grāmatu skaits, kas saražotas ar programmas atbalstu.
                        
                     
         
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 17. maijā
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 347, 20.12.2013., 221. lpp.